ORDE do 3 de febreiro de 2005 pola que se convocan subvencións a axencias de viaxe para a promoción e comercialización do destino Galicia para o ano 2005.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 10/02/2005

O turismo en Galicia estase a posicionar como un baluarte de enorme importancia dentro do panorama económico. Neste momento, Galicia posúe un produto turístico amplo e diversificado, que sitúa a nosa comunidade como un destino turístico preferente.
Na comunidade galega, como no resto do territorio do estado, a actividade turística levada a cabo polas axencias de viaxe é un piar fundamental do fenómeno turístico sendo, sen dúbida, as artífices do auxe experimentado nos movementos de viaxeiros, de aí, a súa enorme importancia no sector constituíndose no cimento en que se asentan ou o núcleo sobre o que gravitan bo número do resto de actividades turísticas.
Neste senso, e na actualidade, as axencias de viaxe están asistindo a unha reestruturación do sector e a un cambio nas súas actividades tradicionais derivadas da existencia dunha maior exixencia na demanda por parte dos consumidores, as innovacións tecnolóxicas e o necesario aseguramento da calidade nos servizos. Todo iso fai necesario un esforzo cons
tante na presentación de novos enfoques e solucións imaxinativas para as empresas do sector de xeito que creen novos servizos mellor adaptados á demanda.
Así, as axencias de viaxe enmarcadas na nosa comunidade, como principal expoñente e medio condutor que dá a coñecer a abundante e múltiple oferta turística existente no noso territorio, teñen un reto neste momento que derive na expansión, comercialización e difusión da oferta turística de Galicia en todos os ámbitos. Por iso, deben dar un asesoramento experto e especializado e xestionar de maneira activa o mercado turístico, a través da confección de viaxes á medida para cada cliente, ofertar novos servizos máis personalizados acordes coas tendencias que apuntan os mercados, e neste caso o mercado que demanda oferta galega, tendo en conta que a organización, creación e venda dun produto turístico implica coñecer a oferta turística e as actividades que se poden realizar na zona.
Deste xeito, a Consellería de Cultura, Comunicación Social e Turismo, a través da Dirección Xeral de Turismo, quere propiciar un marco favorable para a creación e desenvolvemento de iniciativas turísticas de calidade dado o peso do sector turístico no conxunto da economía da nosa comunidade autónoma que se reflicte no impulso das economías locais e na creación de emprego.
En consecuencia e con cargo aos créditos da Consellería de Cultura, Comunicación Social e Turismo asignados para esta finalidade, así como os límites de intensidade establecidos no Decreto 172/2001, do 12 de xullo, sobre incentivos para o desenvolvemento económico e fomento da actividade empresarial da Comunidade Autónoma de Galicia, e todo isto consonte o establecido sobre medidas de fomento no artigo 73 da Lei 9/1997, do 21 de agosto, de ordenación e promoción do turismo en Galicia, en concordancia co sinalado no artigo 74 da dita lei e tendo en conta o determinado no Decreto 287/2000, do 21 de decembro, polo que se desenvolve o réxime de axudas e subvencións públicas da Comunidade Autónoma de Galicia, convócanse axudas destinadas a favorecer a comercialización do destino turístico de Galicia a través da modernización e actualización tanto de aplicación de novas tecnoloxías como da promoción e comercialización do produto das axencias de viaxe así como o deseño de novos produtos
turísticos,
DISPOÑO:
Artigo 1º.-Obxecto.
Poderán ser obxecto de subvención, de acordo co establecido nesta orde, os investimentos relativos ao deseño de novos produtos turísticos e á promoción e comercialización do destino turístico Galicia, a través das seguintes actuacións:
A) Liña de deseño de novos produtos turísticos:
Entendendo esta como o deseño de proxectos innovadores e de diversificación da oferta turística de Galicia, produtos deseñados para determinados grupos e colectivos e calquera outro relativo á múltiple e nova oferta turística de Galicia, principalmente turismo de saúde, gastronómico, náutico, de golf... Os produtos turísticos deberán configurar un paquete turístico que inclúa necesariamente aloxamento, transporte e manutención e polo menos dous servizos como excursións, prácticas deportivas, actividades con entradas a eventos culturais, etc. Consideraranse tamén accións subvencionables a promoción e a comercialización dos proxectos deseñados.
B) Liña de promoción e comercialización de produtos xa existentes.
Entendendo esta como aquelas actuacións de promoción e comercialización de produtos turísticos, sempre que estes contribúan á mellora da competitividade do sector turístico galego. Dentro desta liña inclúese a actualización e nova estética de soportes promocionais nos cales se optimice e particularice cada un dos establecementos ou destinos que se pretendan promocionar, así como o establecemento de novas vías de comercialización e promoción: viaxes de familiarización, presentación á canle de comercialización, etc.
C) Liña de tecnificación e innovación:
Relativo á incorporación de sistemas de tecnificación e innovación que contribúan á mellor promoción e comercialización dos produtos turísticos galegos, páxinas web, comercio electrónico etc. Prio
rizarase o axeitamento de páxinas web para a súa accesibilidade a persoas con discapacidade ou dificultades de acceso. Queda excluída a adquisición de material informático (hardware).
Artigo 2º.-Determinacións orzamentarias.
A Consellería de Cultura, Comunicación Social e Turismo concederá as ditas subvencións con cargo á aplicación orzamentaria 10.05.651A.770.4 dos seus créditos orzamentarios previstos para o ano 2005, destinándose a estas axudas un crédito por importe de 400.000 A.
Os proxectos que se recollen nesta orde como actuacións subvencionables poderán acadar as seguintes axudas:
* Os proxectos sinalados na alínea A poderán acadar un máximo de axuda de ata o 40% do orzamento do investimento subvencionable. O orzamento subvencionable será dun máximo de 42.000 A.
* As actuacións sinaladas na alínea B poderán acadar un máximo de axuda de ata o 20% do orzamento subvencionable. O orzamento subvencionable será dun máximo de 18.000 A.
* As accións determinadas na alínea C poderán acadar un máximo de axuda de ata o 30% do orzamento subvencionable. O orzamento subvencionable será dun máximo de 30.000 A.
Artigo 3º.-Requisitos dos beneficiarios.
Poderán ser beneficiarios da subvención, consonte o sinalado nesta orde, aquelas empresas turísticas de Galicia que, con casa central en Galicia e estando en posesión do oportuno título licenza, expedido polo centro directivo da consellería competente en materia de turismo, desenvolvan a súa actividade no territorio da Comunidade Autónoma galega.
As ditas empresas deben dedicarse comercial e profesionalmente, en exclusividade, ao exercicio das actividades propias de asesoramento, organización e/ou mediación de servizos turísticos, tal e como se recolle no Decreto 42/2001, do 1 de febreiro, de refundición en materia de axencias de viaxes, guías de turismo e turismo activo.
En todo caso os solicitantes da subvención deberán estar inscritos no REAT con anterioridade á data de remate de presentación das solicitudes de subvención ao abeiro desta orde. No caso de agrupación de empresas, a inscrición debe de ser de cada unha das entidades que formen a agrupación.
En ningún caso serán subvencionables actuacións que xa fosen obxecto de subvención ao abeiro da orde de convocatoria de subvencións a axencias de viaxe do 21 de abril de 2004.
Artigo 4º.-Obrigas dos solicitantes.
Os solicitantes da subvención para axencias de viaxes adquiren os seguintes compromisos e obrigas:
a) Someterse ás actuacións de comprobación que efectúe a Consellería de Cultura, Comunicación Social e Turismo e ás de control financeiro que lle
corresponden á Intervención Xeral da Comunidade Autónoma en relación coas subvencións e axudas concedidas e coas previstas na lexislación do Tribunal de Contas e do Consello de Contas.
b) Comunicarlle á Dirección Xeral de Turismo da Consellería de Cultura, Comunicación Social e Turismo a obtención doutras subvencións ou axudas para a mesma finalidade procedentes de calquera administración ou ente público nacional ou internacional.
c) Reintegrar, total ou parcialmente, o importe percibido da subvención concedida así como os correspondentes xuros de demora percibidos desde o momento do pagamento, nos seguintes casos:
* Por incumprimento dos compromisos e obrigas relacionados neste artigo.
* Incumprimento da finalidade para a que foi concedida a subvención.
* Incumprimento da obriga de xustificación nos prazos e termos establecidos nesta orde.
* Ter obtida a subvención sen reunir os requisitos exixidos para a súa concesión.
* Superar a porcentaxe máxima do investimento subvencionable que legalmente estea establecido.
Artigo 5º.-Solicitudes e documentación.
1. As solicitudes de subvención e a documentación, que a seguir se especifica, presentaranse, por duplicado exemplar, na Delegación Provincial da Consellería de Cultura, Comunicación Social e Turismo, Servizo Provincial de Turismo, correspondente á localización do investimento ou en calquera das formas previstas na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, no prazo de 40 días naturais contados desde o día seguinte ao da publicación desta orde no Diario Oficial de Galicia.
a) Solicitude segundo o modelo do anexo I.
b) Copia cotexada do DNI e do NIF do solicitante ou do CIF cando corresponda.
c) Para os proxectos promovidos por persoas xurídicas, achegarase escritura cotexada de constitución ou modificación, se é o caso, debidamente inscrita no Rexistro Mercantil en que se indicará, con dilixencia do seu secretario, que os estatutos son os vixentes.
d) Memoria descritiva, exhaustiva e precisa da acción a emprender, na cal deberá constar que o solicitado está comprendido nalgunha das liñas obxecto de subvención sinaladas no artigo 1º.
e) Orzamento das actuacións presentadas ao concurso de subvención.
f) Material axeitado para o estudo e comprensión da proposta presentada (maquetas, mostras, materiais...). No caso de desenvolver as actuacións sinaladas na alínea B é imprescindible a presentación
de maquetas e especificacións relativas á calidade do papel, número de exemplares, número de páxinas etc.
g) Declaración de conxunto de todas as solicitudes efectuadas ou concedidas, para actividades obxecto desta orde, das distintas administracións públicas ou calquera dos seus organismos, entes ou sociedades.
2. Os interesados emendarán os defectos das solicitudes de subvención que o precisen, segundo o sinalado no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, de non facelo teranse por desistidos na súa petición logo de resolución ditada para o efecto.
3. As compulsas que procedan para toda a documentación que se especifica nesta orde faranse nos correspondentes servizos centrais ou provinciais da Consellería de Cultura, Comunicación Social e Turismo.
A Dirección Xeral de Turismo reserva para si a facultade de solicitar a información complementaria que estime conveniente para a correcta definición, avaliación, seguimento e comprobación do proxecto presentado.
Artigo 6º.-Selección de solicitudes e resolución.
Ás solicitudes achegaráselles informe das respectivas delegacións provinciais de Turismo en que se indicará se se adaptan á normativa turística vixente, e a súa incrición no Rexistro de Empresas e Actividades Turísticas (REAT).
As solicitudes, serán estudadas por unha comisión técnica constituída polo titular da Subdirección Xeral de Fomento e Cooperación que a presidirá, actuando como vogais o titular da Subdirección de Ordenación do Turismo, un representante de cada unha das delegacións provinciais da Consellería de Cultura, Comunicación Social e Turismo, os xefes do Servizo de Fomento e Promoción e de Ordenación do Turismo da Dirección Xeral de Turismo e os xefes de área de novos produtos, o xefe de área de coordinación do plan de promoción e o xefe de área de publicacións de Turgalicia. Exercerá as funcións de secretario da comisión o antedito xefe de fomento e promoción.
1. Para a valoración das solicitudes teranse en conta en orde decrecente os seguintes criterios:
1º Tipo de investimento en función das actuacións establecidas no artigo 1 da presente orde.
2º A mellora que para a oferta turística galega signifique a memoria presentada.
3º A promoción e a potenciación do turismo alternativo.
4º O obxectivo de aumentar a demanda turística en tempada baixa.
5º A procura de apertura de novos mercados.
6º A creación de diferenciación de produtos turísticos.
7º A creación de programas de especialización en produtos e destinos.
8º O número de mercados para posicionar o produto.
9º A comercialización a través de soportes non compartidos con outras comunidades ou países.
10º A periodicidade na promoción.
2. Esta comisión, á vista dos expedientes e informes emitidos, así como dos informes que considere necesarios, analizará e cualificará os proxectos e, tendo en conta as dispoñibilidades orzamentarias, elevaralle á directora xeral de Turismo a valoración adoptada. Desta valoración redactarase a correspondente acta.
3. O conselleiro de Cultura, Comunicación Social e Turismo ditará as resolucións de concesión ou, se é o caso, de denegación de subvencións. Contra os ditos actos resolutivos, que esgotan a vía administrativa, poderá o interesado interpoñer potestativamente recurso de reposición no prazo dun mes ante o titular desta consellería ou recursos contecioso-administrativo ante o Tribunal Superior de Xustiza da Comunidade Autónoma de Galicia, no prazo de dous meses, contados ambos os prazos desde o día seguinte á recepción da notificación de resolución. A resolución de concesión determinará o importe da subvención concedida, con cargo ás disposicións orzamentarias para o exercicio 2005.
4. Entenderanse desestimadas as solicitudes sobre as que non recaese resolución expresa no prazo de seis meses contados desde a data de publicación da orde.
5. Se por calquera motivo, e durante o exercicio económico, houbese máis crédito orzamentario para a concesión de subvencións obxecto desta orde, vistos os acordos da comisión técnica e a proposta formulada pola directora xeral de Turismo, poderanse conceder subvencións aos expedientes que non a recibisen ou ben, de ser posible, poderanse incrementar os importes das xa concedidas ao abeiro desta orde, sempre que non acadasen as porcentaxes máximas determinadas anteriormente.
Artigo 7º.-Obrigas dos beneficiarios.
1. Os beneficiarios da subvención deberán comezar a posta en marcha da actuación subvencionada durante o ano 2005 e estar rematada con tempo dabondo para xustificar o investimento subvencionado dentro dos prazos establecidos nesta orde, aínda que tamén poden ser subvencionadas aquelas actuacións xa iniciadas ou executadas con anterioridade á publicación desta orde iniciadas en 2005 sempre e cando os solicitantes acrediten o investimento realizado.
2. Os beneficiarios da subvención deberán poñer en marcha a actuación subvencionada, no prazo dun
mes, contado a partir da data de xustificación do investimento realizado.
Artigo 8º .-Xustificación e pagamento das subvencións.
1. O pagamento das subvencións realizarase logo de xustificación do cumprimento da finalidade para a que foi concedida.
2. Os beneficiarios das subvención concedidas en virtude desta orde terán como data límite para a xustificación do investimento executado, que se deberá realizar de conformidade co orzamento presentado, a do 15 outubro de 2005.
De non xustificarse o investimento executado no prazo indicado, anularase a subvención.
3. O investimento xustificado deberá coincidir coa resolución de concesión da subvención ou coas modificacións ou prórrogas autorizadas. Se o investimento xustificado fose menor, e sempre mantendo os fins para os que se concedeu a subvención, esta reducirase proporcionalmente ao investimento xustificado.
4. Para percibir a subvención, os beneficiarios remitiranlle á Dirección Xeral de Turismo, por triplicado exemplar, a seguinte documentación:
a) Solicitude de cobramento segundo o modelo do anexo II.
b) Facturas xustificativas dos gastos realizados.
c) Xustificantes da acción subvencionada no soporte máis idóneo para a súa análise.
d) Certificación de estar ao día no pagamento das obrigas tributarias coa Facenda Pública do Estado e da Comunidade Autónoma, así como coa Seguridade Social.
e) Declaración de conxunto de todas as solicitudes efectuadas ou concedidas para a actividade obxecto desta orde polas distintas administracións públicas ou doutros entes públicos ou privados nacionais ou internacionais.
f) Certificación acreditativa da entidade bancaria do número de conta e CIF/NIF do beneficiario.
Disposición derradeira
En todo o non recollido na presente orde aplicarase o disposto, para esta materia, no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e nas súas disposicións de desenvolvemento, así como no Decreto 287/2000, do 21 de decembro, polo que se desenvolve o réxime de axudas e subvencións públicas da Comunidade Autónoma de Galicia, e nas correspondentes leis de orzamentos xerais da Comunidade Autónoma de Galicia.
Santiago de Compostela, 3 de febreiro de 2005.
Jesús Pérez Varela
Conselleiro de Cultura, Comunicación Social e Turismo